VDSS Sklep Pdp 238/2021
Sodna praksa Višjega delovnega in socialnega sodišča, 2021-08-19

Oddelek za individualne in kolektivne delovne spore

mag. Aleksandra Hočevar Vinski (preds.), Jelka Zorman Bogunovič (poroč.), dr. Martina Šetinc Tekavc

sodni izvedenec - nagrada za izvedensko mnenje - izjemno zahtevno izvedensko mnenje

Sodišče prve stopnje je s sklepom sodnemu izvedencu priznalo skladno z določbo 40. člena Pravilnika nagrado za izjemno zahtevno mnenje. Mnenje obsega 56 strani, ostalo pa so priloge - 196 strani (skupno od l. št. 112 do 238). Tako je sodišče prve stopnje pravilno štelo, da je sodni izvedenec preštudiral od 1000 do 2000 strani in mu skladno s 5. točko 1. odstavka 37. člena Pravilnika priznalo nagrado v višini 510,00 EUR ter za zbiranje in preučevanje dodatne dokumentacije po 3. točki 1. odstavka 153,00 EUR. Tako dejansko niti iz listinske dokumentacije sodnega spisa niti iz izvedenskega mnenja ne izhaja, da bi izvedenec preštudiral več kot 2000 strani, kar je pravilno ugotovilo v izpodbijanem sklepu sodišče prve stopnje, ko mu priglašenih stroškov v višini 776,60 EUR po drugem odstavku 37. člena Pravilnika ni priznalo.

Pritožba se zavrne in se potrdi izpodbijani sklep sodišča prve stopnje.

1. Sodišče prve stopnje je z izpodbijanim sklepom za opravljeno izvedensko delo sodnemu izvedencu A.A., B. cesta 42, C., davčna številka ..., priznalo nagrado in povrnitev stroškov v skupnem znesku 1.290,30 EUR, ki se nakaže izvedencu na njegov transakcijski račun številka SI56 ... odprt pri banki D. (točka I izreka). Sklenilo je, da se na to nagrado obračunata in plačata 8,85 % prispevek za pokojninsko in invalidsko zavarovanje in 0,53 % prispevek za zdravstveno zavarovanje (točka II izreka), da sodni izvedenec ni zavezanec za DDV in je že pokojninsko zavarovan (točka III izreka), da se navedeni skupni znesek izplača iz predujma strank (točka IV izreka) in da pritožba zoper ta sklep ne zadrži njegove izvršitve (točka V izreka).

2. Zoper sklep se je pravočasno pritožil izvedenec. Navaja, da je sodišče prve stopnje neutemeljeno zavrnilo nagrado za študij nadaljnjih 2000 strani v višini 776,00 EUR, ki jo je priglasil. Že sam spis, v katerega so združeni trije zahtevki, vsebuje preko 1000 strani, s podatki na CD pa vsaj še trikrat toliko. Izvedenec je moral pregledati vso posredovano in pridobljeno dokumentacijo za vsakega tožnika za vsak dan posebej, tako da je moral skupaj pregledati 2900 strani, poleg tega pa je za vsak dan posebej pregledal tudi podatke s tahografa in podatke primerjal z naknadno posredovano dokumentacijo ter s podatki v spisu. Po njegovi oceni je tako pregledal najmanj 7000 strani, zato je bila njegova priglasitev stroškov realna.

4. Pritožbeno sodišče je preizkusilo izpodbijani sklep v mejah uveljavljanih pritožbenih razlogov, pri čemer je v skladu z določbo 2. odstavka 350. člena Zakona o pravdnem postopku (ZPP, Ur. l. RS, št. 26/99 in naslednji) v zvezi s 366. členom ZPP po uradni dolžnosti pazilo na bistvene kršitve določb postopka iz 1., 2., 3., 6., 7., 11. točke, razen glede obstoja in pravilnosti pooblastila za postopek pred sodiščem prve stopnje ter 12. in 14. točke 2. odstavka 339. člena ZPP in na pravilno uporabo materialnega prava. Ugotavlja, da sodišče prve stopnje ni zagrešilo nobene od kršitev, na katere pazi pritožbeno sodišče po uradni dolžnosti, da je odločitev o odmeri nagrade glede na pravilno ugotovljeno dejansko stanje tudi materialnopravno pravilna.

5. Po stališču pritožnika, je sodišče prve stopnje neupravičeno zavrnilo priglašene stroške po 2. odstavku 37. člena Pravilnika o sodnih izvedencih, sodnih cenilcih in sodnih tolmačih (Pravilnik, Ur. l. RS, št. 84/2018). Po tej določbi sodnemu izvedencu za vsakih nadaljnjih 1000 strani študija spisa poleg zneska po 5. točki 2. odstavka tega člena pripada še dodatnih 388,00 EUR.

6. Pritožbeno sodišče je ugotovilo, da je sodišča prve stopnje s sklepom sodnemu izvedencu priznalo skladno z določbo 40. člena Pravilnika nagrado za izjemno zahtevno mnenje. Mnenje obsega 56 strani, ostalo pa so priloge – 196 strani (skupno od l. št. 112 do 238). Tako je sodišče prve stopnje pravilno štelo, da je sodni izvedenec preštudiral od 1000 do 2000 strani in mu skladno s 5. točko 1. odstavka 37. člena Pravilnika priznalo nagrado v višini 510,00 EUR ter za zbiranje in preučevanje dodatne dokumentacije po 3. točki 1. odstavka 153,00 EUR. Tako dejansko niti iz listinske dokumentacije sodnega spisa niti iz izvedenskega mnenja ne izhaja, da bi izvedenec preštudiral več kot 2000 strani, kar je pravilno ugotovilo v izpodbijanem sklepu sodišče prve stopnje, ko mu priglašenih stroškov v višini 776,60 EUR po drugem odstavku 37. člena Pravilnika ni priznalo.

7. Ker je sodišče prve stopnje je izvedencu pravilno in v skladu z določbami 37., 38. in 40. člena Pravilnika o sodnih izvedencih in sodnih cenilcih (Ur. l. RS, št. 88/2010 in nadaljnji) odmerilo nagrado za izdelavo izvedenskega mnenja, je pritožbeno sodišče pritožbo zavrnilo in potrdilo sklep sodišča prve stopnje (2. točka 365. člena ZPP).

Pravilnik o sodnih izvedencih, sodnih cenilcih in sodnih tolmačih (2018) - člen 37, 37/1, 37/1-3, 37/1-5, 37/2, 40.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.